
	Argumentai: 

LR valstybės tarnybos įstatymo 5 straipsnis nustato, jog darbo santykius reglamentuojantys įstatymai bei kiti teisės aktai valstybės tarnautojams taikomi tiek, kiek to nereglamentuoja šis įstatymas.

LR valstybės tarnybos įstatymo 28 straipsnis nustato, jog už valstybės ir savivaldybės institucijai ir įstaigai padarytą materialinę žalą valstybės tarnautojai traukiami materialinėn atsakomybėn.

Materialinės atsakomybės sąlygas ir žalos atlyginimo tvarką reglamentuoja įstatymo 32 straipsnis. Palyginus 32 straipsnį su darbuotojų materialinę atsakomybę reglamentuojančiomis LR darbo kodekso (toliau – Kodeksas) nuostatomis, matyti, kad šiame straipsnyje yra atkartota dalis Kodekse nuostatų, tuo pačiu dalies Kodekso nuostatų jame nėra. Esant tokiam reguliavimui, nėra vienareikšmiškai aišku, kaip taikyti įstatymo 5 straipsnį, nustatantį, jog darbo santykius reglamentuojantys įstatymai bei kiti teisės aktai valstybės tarnautojams taikomi tiek, kiek to nereglamentuoja šis įstatymas. Kai įstatymo 32 straipsnyje atkartojama dalis Kodekse nuostatų, susidaro įspūdis, kad taip siekiama pateikti išsamų baigtinį valstybės tarnautojų materialinės atsakomybės reguliavimą. Priešingu atveju, nebūtų prasmės atkartoti Kodekso nuostatas, kurios būtų taikomos pagal 5 straipsnyje numatytą automatinio perkėlimo principą.

Jeigu yra būtent taip, t.y. 32 straipsnyje pateiktas išsamus baigtinis valstybės tarnautojų materialinės atsakomybės reguliavimas, tokiu atveju atkreiptinas dėmesys, kad valstybės tarnautojų atsakomybė už vidaus administravimo veiklos metu padarytą žalą visais atvejais yra ribota (negali viršyti 6 vidutinių darbo užmokesčių), kai kitiems darbuotojams Kodekso 255 straipsnis nustato tam tikrus pilnos materialinės atsakomybės atvejus.
Tokiu būdu panašiuose teisiniuose santykiuose valstybės tarnautojams taikomos palankesnės sąlygos nei kitiems darbuotojams. Abejotina, ar toks teisinis reguliavimas nepažeidžia LR Konstitucijos 29 straipsnyje numatyto asmenų lygybės principo. 

Be to, valstybės tarnautojams turi būti keliami ne mažesni atsakomybės reikalavimai nei įprastiems darbuotojams. Tačiau palyginus minėtas įstatymo ir Kodekso nuostatas susidaro priešingas įspūdis. Pavyzdžiui, padaręs avariją neblaivus valstybės tarnautojas, už sugadintą tarnybinę transporto priemonę turėtų atlyginti tik 6 vidutinių darbo užmokesčių dydžio žalą, kai kiti darbuotojai pagal Kodekso 255 straipsnio 6 punktą turėtų atlyginti visą žalą. 
Atsižvelgiant į aukščiau paminėtą, siūlau vienareikšmiškai aiškiai numatyti, jog valstybės tarnautojams taikomos Kodekse nustatytos pilnos materialinės atsakomybės taikymo sąlygos. Toks reguliavimas pašalintų esamas spragas bei prevenciškai skatintų valstybės tarnautojus atsakingiau elgtis su valstybės (savivaldybių) turtu.
Tuo pačiu atkreiptinas dėmesys, kad įstatymo 32 straipsnis be kita ko reglamentuoja įvairius procedūrinius (išskaitų, išieškojimo ir pan.) santykius, kurie jau yra reguliuojami Kodekse bei LR civilinio proceso kodekse. Nepaisant to, kad įstatyme pateiktas procedūrų reguliavimas yra identiškas ar panašus į minėtų teisės aktų nustatytą reguliavimą, kyla abejonių, ar procedūrų reguliavimas valstybės tarnautojams iš principo gali būti kitoks nei kitiems darbuotojams ? Jeigu objektyvaus poreikio kokiam nors išskirtiniam procedūrų reguliavimui nėra, abejotina, ar šiuos aspektus reiktų kaip nors reguliuoti LR valstybės tarnybos įstatyme, užuot taikius bendrąsias teisės aktų nuostatas pagal 5 straipsnyje numatytą automatinio perkėlimo principą.

Pasiūlymas: 

Pakeisti 32 straipsnio 2 dalį ir ją išdėstyti taip:

„2. Valstybės tarnautojas atlygina visą šio straipsnio 1 dalyje nurodytą žalą, jeigu ją padarė atlikdamas vidaus administravimo veiklą, tačiau atlygintinos žalos dydis negali viršyti 6 vidutinių valstybės tarnautojo darbo užmokesčių, išskyrus Darbo kodekso nustatytus atvejus, kai privaloma atlyginti visą žalą.“




Teikia:

Seimo narė 

